Torsten Schack Pedersen (V), 2005-12-06:
I Venstre ønsker vi, at vi har et velfungerende telemarked i Danmark.
Det skal være attraktivt at investere i telemarkedet, og vi skal have en velfungerende konkurrence med attraktive priser for forbrugerne.
Teknologien bringer masser af nye muligheder, nye produkter opstår, og det gør nye problemer også af og til.
I maj 2005 kom IT- og Telestyrelsen med en rapport om bredbåndspriserne i Danmark.
Priserne på bredbånd i Danmark lå desværre højere end i mange af de lande, som vi normalt sammenligner os med.
Derfor er det afgørende, at vi styrker konkurrencen på bredbåndsmarkedet i Danmark.
Det lovforslag, vi nu behandler, indeholder en række elementer og også elementer, som skal styrke den føromtalte konkurrence.
Som sagt er vi i Venstre meget optaget af, at konkurrencen på telemarkedet er så velfungerende som overhovedet muligt.
Da de færreste har mulighed for at koble deres telefon-, bredbåndsforbindelser eller andet direkte op på vidt forskellige udbyderes netværk, er vi altså nødt til at gribe til regulering for at sikre en ordentlig konkurrence.
Forslaget indeholder derfor bedre muligheder for IT- og Telestyrelsen til at sikre aftaler for samtrafikpriser til gavn for konkurrencen.
Ligeledes sikres det, at afgørelser, der bliver truffet af IT- og Telestyrelsen, hurtigere kan blive ført ud i livet, for i dag har mange klager på teleområdet opsættende virkning, og det giver mulighed for at trække afgørelser i langdrag og dermed forhindre, at afgørelser, som har til formål at styrke konkurrencen, ikke træder i kraft, når den første afgørelse foreligger.
Som nævnt er telemarkedet et særdeles innovativt marked.
Udbredelsen af ip-telefoni vokser dagligt, og det gør problemet med manglende stedbestemmelse af alarmopkald til 112 mere og mere udbredt.
Lovforslaget her sikrer, at ønsket om teknologineutralitet også skal gælde for alarmopkald via ip-telefoni.
Forslaget giver ministeren mulighed for at fastsætte regler for, at udbydere af telefonitjenester skal bidrage til, at alarmopkald kan stedbestemmes.
På nogle områder af telemarkedet er udviklingen ikke helt gået, som man har forventet.
Det gælder eksempelvis krydsportering, altså muligheden for at flytte sit telefonnummer på tværs af fastnet og mobilnet.
Krydsporteringen har været en del af telelovgivningen siden 1999, men den teknologiske mulighed har ikke rigtig vist sig at være til stede.
Jeg må sige, at jeg faktisk er glad for ophævelsen af muligheden for krydsportering med de vilkår, vi kender i dag, ikke alene på grund af de problemer, som krydsporteringen kunne risikere at medføre i forbindelse med opkald fra udlandet til Danmark, men også på grund af en risiko for den danske forbruger.
For hvordan kan man som forbruger være sikker på, at det fastnetnummer, man har ringet til i årevis, ikke lige pludselig ændrer sig til et mobilnummer?
Og da det som bekendt er betydelig dyrere at ringe til et mobiltelefonnummer end til et fastnetnummer, vil man pludselig kunne få sig en ubehagelig overraskelse, når man modtager sin telefonregning.
Som sagt vil nye forudsætninger kunne gøre sig gældende i fremtiden, men personlig må jeg sige, at jeg ikke tror, at der rejser sig et folkekrav om krydsportering.
I Venstre ønsker vi som sagt bedre konkurrence på det danske telemarked.
Det er med til at sikre et fortsat innovativt marked til gavn for forbrugerne, og på den baggrund støtter Venstre forslaget.